b'\n_START_ARTICLE_\nSinclair QL\n_START_SECTION_\nApib\xc5\xabdinimas\n_START_PARAGRAPH_\nProjektas prad\xc4\x97tas 1981 m., pagal planus Sinclair QL tur\xc4\x97jo b\xc5\xabti ne\xc5\xa1iojamas verslo kompiuteris su plok\xc5\xa1\xc4\x8diu CRT ekranu bei vidiniu modemu. Jam buvo duotas ZX83 kodinis pavadinimas. Vystant projekt\xc4\x85 ZX83 pavirto \xc4\xaf ZX84, o portatyvumo savyb\xc4\x97s pasirod\xc4\x97 pernelyg pretenzingos ir kompiuterio specifikacijos buvo suma\xc5\xbeintos iki \xc4\xafprasto stalinio kompiuterio._NEWLINE_Paremtas Motorola 68008 procesoriumi, dirban\xc4\x8diu 7,5 Mhz da\xc5\xbeniu, QL tur\xc4\x97jo 128 KB RAM (oficialiai ple\xc4\x8diamos iki 640 KB) ir gal\xc4\x97jo b\xc5\xabti prijungtas prie monitoriaus arba televizoriaus. Taip pat \xc4\xaf j\xc4\xaf buvo integruoti du Microdrive kartrid\xc5\xbe\xc5\xb3 skaitymo \xc4\xafrenginiai, kurie atstojo da\xc5\xbeniau tais laikais naudojamus, bet brangesnius lanks\xc4\x8diuosius diskelius. \xc4\xae s\xc4\x85saj\xc4\x85 \xc4\xaf\xc4\x97jo du RS-232, firminiai QLAN lokalaus tinklo ir du vairasvirt\xc4\x97s prievadai, taip pat i\xc5\xa1orin\xc4\x97 Microdrive jungtis. Veik\xc4\x97 du video re\xc5\xbeimai: 256x256 pikseli\xc5\xb3 su 8 RGB spalvomis, arba 512x256 pikseli\xc5\xb3 su 4 spalvomis (juoda, raudona, \xc5\xbealia ir balta). Abu ekrano re\xc5\xbeimai naudojo 32 KB operatyvios atminties. Nors aparatiniu lygiu buvo \xc4\xafmanoma persijungti tarp dviej\xc5\xb3 ekrano re\xc5\xbeim\xc5\xb3, ta\xc4\x8diau oficialiai tai nebuvo palaikoma, nes naudojo 64KB i\xc5\xa1 standartini\xc5\xb3 128KB operatyvios atminties. V\xc4\x97liau alternatyvi ir patobulinta Minerva operacin\xc4\x97 sistema pilnai palaik\xc4\x97 du ekrano re\xc5\xbeimus._NEWLINE_Viduje kompiuteris susid\xc4\x97jo i\xc5\xa1 procesoriaus (Motorola 68008), dviej\xc5\xb3 ULA integrini\xc5\xb3 mikroschem\xc5\xb3 (ZX8301 ir ZX8302) ir Intel 8049 mikrovaldiklio. ZX8301 arba Master Chip realizavo vaizdo atvaizdavimo generatori\xc5\xb3 ir r\xc5\xabpinosi DRAM atnaujinimu. ZX8302 arba Peripheral chip susiejo RS-232 prievadus (tik siuntim\xc4\x85), Microdrive skaitytuvus, QLAN prievadus, realaus laiko laikrod\xc4\xaf ir Intel 8049. 8049 buvo vairasvirt\xc4\x97s bei klaviat\xc5\xabros valdiklis, RS-232 gavimo buferis ir audio generatorius._NEWLINE_Pagrindin\xc4\x97 Sinclair QL operacin\xc4\x97 sistema buvo QDOS, kuri\xc4\x85 para\xc5\xa1\xc4\x97 Tony Tebby. Ji krov\xc4\x97si i\xc5\xa1 kompiuterio pastoviosios atminties (ROM). Pastoviojoje atmintyje taip pat buvo \xc4\xafra\xc5\xa1ytas sud\xc4\x97tingas BASIC interpretatorius, pavadintas SuperBASIC vardu ir sukurtas Jan Jones. Kartu su kompiuteriu buvo komplektuojamas Psion biuro program\xc5\xb3 paketas (teksto procesorius, elektronin\xc4\x97 skai\xc4\x8diuokl\xc4\x97 (spreadsheet), duomen\xc5\xb3 baz\xc4\x97 ir grafinis redaktorius)._NEWLINE_I\xc5\xa1 i\xc5\xa1or\xc4\x97s Sinclair QL buvo tokios pa\xc4\x8dios juodos spalvos kaip ZX81 ir ZX Spectrum kompiuteriai, ta\xc4\x8diau pasikeit\xc4\x97 i\xc5\xa1orinis dizainas ir klaviat\xc5\xabros i\xc5\xa1d\xc4\x97stymas (kuris v\xc4\x97liau buvo naudojamas ir ZX Spectrum+ modelyje).\n_START_SECTION_\nIstorija\n_START_PARAGRAPH_\nSinclair QL buvo pirmasis 32 bit\xc5\xb3 kompiuteris, kainav\xc4\x99s ma\xc5\xbeiau nei 400 \xc2\xa3 bei pirmasis plataus vartojimo kompiuteris, naudojantis Motorola 68000 \xc5\xa1eimos procesori\xc5\xb3. Paskubomis paleistas \xc4\xaf produkcij\xc4\x85, i\xc5\xa1leidimo data m\xc4\x97nesiu aplenk\xc4\x97 Apple Macintosh kompiuterius, o Atari ST \xe2\x80\x93 metais. Ta\xc4\x8diau i\xc5\xa1leidimo dien\xc4\x85 (1984 m. sausio 12 d.) QL dar nebuvo pilnai paruo\xc5\xa1tas gamybai, netgi nebuvo n\xc4\x97 vieno pilnai veikian\xc4\x8dio prototipo. Ta\xc4\x8diau Sinkleris i\xc5\xa1 karto prad\xc4\x97jo priimin\xc4\x97ti u\xc5\xbesakymus, \xc5\xbead\xc4\x97damas pristatyti kompiuterius per 28 dienas. Visgi pirmuosius \xc4\xafrenginius pirk\xc4\x97jai gavo tik baland\xc4\xaf, o i\xc5\xa1 13 000 gaut\xc5\xb3 u\xc5\xbesakym\xc5\xb3, i\xc5\xa1 prad\xc5\xbei\xc5\xb3 vos keli \xc5\xa1imtai vienet\xc5\xb3 pasiek\xc4\x97 u\xc5\xbesakovus. \xe2\x80\x9eSinclair Research\xe2\x80\x9c buvo sukritikuota brit\xc5\xb3 reklamos prie\xc5\xbei\xc5\xabros asociacijos._NEWLINE_Be to, QL kent\xc4\x97jo tiek nuo aparat\xc5\xabros, tiek nuo programini\xc5\xb3 problem\xc5\xb3, ypa\xc4\x8d nuo QDOS ir SuperBASIC klaid\xc5\xb3. Pirmieji kompiuteriai tur\xc4\x97jo papildom\xc4\x85 i\xc5\xa1orin\xc4\x99 16 KB ROM plok\xc5\xa1t\xc4\x99 (\xc5\xbeinoma kludge arba dongle vardais), kuriame buvo dalis programin\xc4\x97s \xc4\xafrangos (firmware). Jos egzistavo iki tol, kol buvo pritaikyta 48 KB ROM vietoje prad\xc5\xbeioje naudotos 32KB. QL taip pat kent\xc4\x97jo nuo Microdrive \xc4\xafrengini\xc5\xb3 stabilumo problem\xc5\xb3. \xc5\xa0ios problemos buvo v\xc4\x97liau i\xc5\xa1taisytos, ypa\xc4\x8d Samsung gamybos QL kompiuteriuose, ir yra vartotoj\xc5\xb3 net ir po 17 met\xc5\xb3 be problem\xc5\xb3 besinaudojan\xc4\x8di\xc5\xb3 Microdrive \xc4\xafrenginiu, ta\xc4\x8diau pakeisti jau suformuot\xc4\x85 neigiam\xc4\x85 nuomon\xc4\x99 buvo per v\xc4\x97lu._NEWLINE_Nors Sinclair QL reklama skelb\xc4\x97, kad tai vienas pa\xc5\xbeangiausi\xc5\xb3 to meto kompiuteri\xc5\xb3 u\xc5\xbe santykinai nedidel\xc4\x99 kain\xc4\x85, ta\xc4\x8diau pardavimai nebuvo s\xc4\x97kmingi. Jo gamyba Jungtin\xc4\x97je Karalyst\xc4\x97je buvo sustabdyta 1985 m. d\xc4\x97l paklausos tr\xc5\xabkumo. Tam tur\xc4\x97jo \xc4\xaftakos ne tik vidin\xc4\x97s problemos, bet ir verslo sektoriuje kylantis IBM PC personalini\xc5\xb3 kompiuteri\xc5\xb3 standartas su MS-DOS operacine sistema. Program\xc5\xb3 k\xc5\xabr\xc4\x97jai nenor\xc4\x97jo palaikyti sistemos dar ir d\xc4\x97l to, kad juos reik\xc4\x97jo leisti Microdrive katrid\xc5\xbeuose. Po to, kai 1986 m. Amstrad per\xc4\x97m\xc4\x97 \xe2\x80\x9eSinclair Research\xe2\x80\x9c kompiuteri\xc5\xb3 versl\xc4\x85, QL projektas buvo oficialiai nutrauktas. I\xc5\xa1 viso buvo parduota apie 100 000 \xc5\xa1i\xc5\xb3 kompiuteri\xc5\xb3 vienet\xc5\xb3.\n_START_SECTION_\nICL One Per Desk\n_START_PARAGRAPH_\nKelerius metus bendradarbiaudami ICL ir \xe2\x80\x9eSinclair Research\xe2\x80\x9c suk\xc5\xabr\xc4\x97 ICL One Per Desk (OPD) kompiuter\xc4\xaf, kuris taip pat buvo parduodamas British Telecom kompanijos Merlin Tonto vardu ir Telecom Australia kompanijos Computerphone vardu. Jis buvo paremtas Sinclair QL architekt\xc5\xabra ir tur\xc4\x97jo papildom\xc4\x85 rinkin\xc4\xaf \xc4\xafrengini\xc5\xb3, skirt\xc5\xb3 telefonijai bei specifin\xc4\x99 programin\xc4\x99 \xc4\xafrang\xc4\x85. Nors \xc5\xa1is \xc4\xafrenginys sudomino kelet\xc4\x85 stambi\xc5\xb3 verslo bendrovi\xc5\xb3, ta\xc4\x8diau jis nebuvo labai s\xc4\x97kmingas ir \xc5\xa1iuo metu ypatingai retas.\n_START_SECTION_\nQL vystymosi istorija po 1986 met\xc5\xb3\n_START_PARAGRAPH_\nPo to, kai Amstrad atsisak\xc4\x97 tolimesnio QL pl\xc4\x97tojimo, kelet\xc4\x85 kompanij\xc5\xb3, anks\xc4\x8diau gaminusi\xc5\xb3 QL periferij\xc4\x85, nusprend\xc4\x97 u\xc5\xbepildyti susidariusi\xc4\x85 sprag\xc4\x85. Cambridge Systems Technology (CST) ir DanSoft suk\xc5\xabr\xc4\x97 Thor su QL suderinam\xc5\xb3 kompiuteri\xc5\xb3 serij\xc4\x85. Miracle Systems gamino ilgai gyvavusi\xc4\x85 atminties prapl\xc4\x97timo plok\xc5\xa1t\xc4\x99 \xe2\x80\x9eTrump Card\xe2\x80\x9c bei v\xc4\x97liau sukurtas ir s\xc4\x97kmingai parduodamas \xe2\x80\x9eGold Card\xe2\x80\x9c ir \xe2\x80\x9eSuper Gold Card\xe2\x80\x9c procesoriaus ir atminties prapl\xc4\x97timo plok\xc5\xa1tes, kurios pad\xc4\x97jo pakelti originalaus QL specifikacijas ir galimybes. Dar vienas Miracle Systems produktas buvo QXL, aparatin\xc4\x97s \xc4\xafrangos emuliavimo plok\xc5\xa1t\xc4\x97, kuri\xc4\x85 buvo galima \xc4\xafstatyti \xc4\xaf ISA prapl\xc4\x97timo lizd\xc4\x85 ir naudoti standartiniuose x86 architekt\xc5\xabros kompiuteriuose. Qubbesoft pagamino su QL suderinam\xc4\x85 \xe2\x80\x9eAurora\xe2\x80\x9c motinin\xc4\x99 plok\xc5\xa1t\xc4\x99, tur\xc4\x97jusi\xc4\x85 patobulintus video re\xc5\xbeimus ir buvo lengviau pritaikoma AT stiliaus kompiuteriniams korpusams._NEWLINE_Galingiausios su Sinclair QL suderinamos sistemos buvo Qx0 (Q40, Q40i ir Q60) serijos motinin\xc4\x97s plok\xc5\xa1t\xc4\x97s, sukonstruotos Piterio Grafo ir platintos \xe2\x80\x9eD&D Systems\xe2\x80\x9c \xc4\xafmon\xc4\x97s. Jose veik\xc4\x97 Motorola 68040 ir Motorola 68060 serijos procesoriai iki 80MHz, buvo galima \xc4\xafstatyti iki 128 MB operatyvios atminties ir gal\xc4\x97jo b\xc5\xabti \xc4\xafdiegtos trys operacin\xc4\x97s sistemos \xe2\x80\x93 QDOS, SMSQ/E (su QDOS suderinama modernesn\xc4\x97 alternatyva) ir, ko anks\xc4\x8diau negal\xc4\x97jo n\xc4\x97 vienas kitas pakaitalas, Linux. Buvo ir kiti patobulinimai kaip multimedija, ISA prapl\xc4\x97timo jungtys, Ethernet tinklo galimyb\xc4\x97 Linux sistemoje, auk\xc5\xa1tos rezoliucijos grafika ir kt._NEWLINE_2017 metais buvo pristatyta dar viena su QL suderinama plok\xc5\xa1t\xc4\x97 \xe2\x80\x93 Q68. J\xc4\x85, kaip ir Qx0 serijos plok\xc5\xa1tes, sukonstravo Piteris Grafas. Skirtingai nuo ankstesni\xc5\xb3 sistem\xc5\xb3 Q68 naudoja vartotoj\xc5\xb3 programuojamas logini\xc5\xb3 element\xc5\xb3 matricas (FPGA), kurios emuliuoja 40 MHz da\xc5\xbeniu dirbant\xc4\xaf Motorola 68000 procesori\xc5\xb3. Taip pat turi 32 MB SDRAM operatyviosios atminties, du SD korteli\xc5\xb3 skaitytuvus, Ethernet tinklo ir VGA jungt\xc4\xaf. Platinama ribotu kiekiu su SMSQ/E operacine sistema._NEWLINE_Iki 2009 met\xc5\xb3 prad\xc5\xbeios vis dar buvo gaminami aparatin\xc4\x97s \xc4\xafrangos priedai originaliam Sinclair QL kompiuteriui, daugiausia TF Services \xc4\xafmon\xc4\x97s.'